b"\n_START_ARTICLE_\nSnestrup\n_START_SECTION_\nLandsbyen\n_START_PARAGRAPH_\nSnestrup n\xc3\xa6vnes f\xc3\xb8rste gang i 1394 som Snestorp. Efterleddet viser, at der er tale om en torp._NEWLINE_I 1682 bestod landsbyen af 7 g\xc3\xa5rde og 1 hus med jord. Det samlede dyrkede areal udgjorde 203,0 t\xc3\xb8nder land og var skyldsat til 48,38 tdr. hartkorn. Dyrkningsformen var femvangsbrug. Landsbyens drift var integreret med Tarup og Paarup. Der var tre vange med rotationen \xc2\xb2/\xe2\x82\x81, mens en 4. vang blev dyrket \xc3\xa5rligt og en 5. vang (Waadsmarken) blev anvendt med rotationen \xc2\xb2/\xe2\x82\x83._NEWLINE_Snestrup blev udskiftet i 1783._NEWLINE_Snestrup landsby l\xc3\xa5 ved gadek\xc3\xa6ret langs den gade, der nu hedder Ved K\xc3\xa6ret. Landsbyen fik omkring 1723 en af Frederik IV's rytterskoler. Den fungerede som skole indtil 1869 og blev revet ned i 1964. Den l\xc3\xa5 hvor Solg\xc3\xa5rdsvej munder ud i Tarupvej.\n_START_SECTION_\nCarolinekilden\n_START_PARAGRAPH_\nOven for Stavids \xc3\x85dal findes Carolinekilden, som var en helligkilde, der kan spores tilbage til 1664. Den vandrige kilde og den lille skov omkring den var i 1800-tallet et popul\xc3\xa6rt udflugtsm\xc3\xa5l for odenseanerne. Kilden blev sammen med den n\xc3\xa6rliggende Carolinekildeg\xc3\xa5rd opkaldt efter kronprinsesse Caroline Amalie p\xc3\xa5 hendes f\xc3\xb8dselsdag i 1831.\n_START_SECTION_\nHusmandsskolen\n_START_PARAGRAPH_\nDe fynske Husmandsforeninger vedtog i 1907 at oprette Fyns Stifts Husmandsskole i Tarup. Skolen blev i 1943 beslaglagt af den tyske v\xc3\xa6rnemagt og taget i brug af Gestapo. Efter \xc3\xb8nske fra den danske modstandsbev\xc3\xa6gelse blev skolen 17. april 1945 bombet af Royal Air Force, hvorved bygningerne blev totalskadet. G\xc3\xa5rden Vrangsb\xc3\xa6k i Snestrup blev k\xc3\xb8bt til opf\xc3\xb8relse af en ny skole, der stod f\xc3\xa6rdig i 1948. Skolen skiftede i 1963 navn til Nordisk Landboskole, og i 1999 fusionerede den med TietgenSkolen og kom til at hedde Nordisk Landbrugsakademi, TietgenSkolen og senere Tietgen KompetenceCenter, TietgenSkolen.\n_START_SECTION_\nJernbanen\n_START_PARAGRAPH_\nSnestrup havde trinbr\xc3\xa6t p\xc3\xa5 Nordvestfyenske Jernbane (1911-66). Det l\xc3\xa5 ved Paarup Kirke, men navnet P\xc3\xa5rup var optaget af et trinbr\xc3\xa6t p\xc3\xa5 Gribskovbanen. I 1919 fik Snestrup trinbr\xc3\xa6t et 44 m langt sidespor, der mest blev brugt til vognladninger af roer og roeaffald. I 1922 blev der bygget et lille venteskur af tr\xc3\xa6._NEWLINE_Banens trac\xc3\xa9 er bevaret som Langes\xc3\xb8stien, der er en asfalteret cykel- og gangsti mellem Odense og Villestofte \xe2\x80\x93 og videre til Korup og Langes\xc3\xb8, men ikke p\xc3\xa5 banetrac\xc3\xa9et hele vejen."